# Haremo kapinės

Adomas Mickevičius

# Adomas Mickevičius. Krymo sonetai. Haremo[1] kapinės[2]. Mirza keleiviui. tłum. Motiejus Gustaitis

> Utwór opracowany został w ramach projektu Wolne Lektury przez fundację Wolne Lektury.

Čia jaunutėles kekes iš meilės vynyno
Imta Allaho skobniui[3]. Čia perlės[4] rytinės,
Laimės jūroj pagautos, nūn rojaus imtinės,
Prieglobstyj amžinatvės, ilsis ant kapyno.

Jas visos malonybės apleido laikinės[5];
Tiktai šaltas turbonas[6] žvilga ties gėlyno,
Lyg šešėlių bunčiukas[7]ir ant akmens gryno
Raidės, giauro[8] išdrožtos, tebspinkso vardinės.

O jūs, Edeno[9] rožės! Pas tyrąją srovę
Po drovos lapais dienos jūsų pražydėjo,
Amžinai prieš netikių [10] užslėptos daugovę.

Nūn žvilgys[11] svetimžemio teršia tą vietovę…
Atleisk, Pranaše didis! Jis vienas žiūrėjo
Iš kitataučių verkdams į mūsų senovę.

Haremas — arabų ž. — Taip vadinami namai,kur gyvena turkų moterys. [przypis tłumacza]

Haremo kapai — Gražiame sodne tarp morvamedžių ir išbėgusių popelių stovi Chanų ir Sultonų, jųjų žmonų ir giminių karstai iš baltojo marmoro… Arti tos vietos dviejose trobose guli sumesti be tvarkos grabai; kitados jų būta gražiai papuoštų, šiandien kiokso nuogos lentos ir juodos skaros. [przypis redakcyjny]

skobnis — senovinis stalas. [przypis edytorski]

perlė — kitaip žemčiūgas — yra tai sukietėjęs šviesus sidabrinės spalvos tvaras panašus į apskritą grūdą, randamas tūlų kiaukerų viduryje. Būdamos labai gražios ir žėrios, perlės yra dideliai branginamos ir vartojamos kaipo papuošalas. [przypis tłumacza]

laikinės — laikinos. [przypis edytorski]

šaltas turbonas žvilga… — Muzulmonai stato ant vyrų ir moterų grabų akmeninius gaubtuvus, abejai lyčiai kitokio pavidalo. [przypis redakcyjny]

bančiukas — turkų kareivijos garbės ženklas. [przypis tłumacza]

giauras — reiškia netikėlį. Taip muzulmonai vadina krikščionis. [przypis redakcyjny]

Edenas — žydų žod. — reiškia rojų, linksmybių vietą. [przypis tłumacza]

netikis — netikėlis. [przypis edytorski]

žvilgys — žvilgis, žvilgsnis. [przypis edytorski]